Мурат Гайсин: “Рөхсәтсез җыр алганым юк”

	Ниһаять, аның хыялы да тормышка аша. Йолдызларда гитарист булып йөргән, шактый популяр җырлар авторы Мурат Гайсинның тәүге «Ярны ташламагыз» альбомы дөнья күрде. “Барс Рекодс” продюсерлык үзәгенә чираттагы иҗат җимешен сатарга килгән егеткә продюсерлар әлеге җырны үзенә яздырып карага тәкъдим итә... Менә ул бәхетле очрак. Һәм сүнеп барган өметнең яңадан уянып, хыялларның тормышка ашкан чагы. 	 Хәзер Муратны сәхнәгә ныклы адымнар белән килүче өметле җырчы һәм талантлы композитор дип әйтергә була. Дүрт телдә җырлаучы егеткә бу язда 25 яшь тулды. 25 яшьлек җырчы хакында нәрсә әйтеп була? Билгеле, әле аңа халык мәхәббәте, ирешкән уңышлар хакында сөйләргә иртәрәк. Шуңа күрә без бүген вакытны ашыктырмыйча, яшь җырчының гаилә хәле, мәхәббәт тарихы, Башкортстан һәм Татарстан шоу-бизнесында үз урынын эзләве һәм, әлбәттә, иҗат хакында сөйләшербез.    - Мурат, сине якыннан белмәүчеләр, сиңа танылу бик тиз килде, ди...   - Бу һәрвакыт шулай. Кешенеке бик тиз һәм җиңел килеп чыга кебек. Тик чынлыкта бу алай түгел.   - Танырга кирәк, “Барс Рекодс” прдюсерлык үзәгенә килгәч кенә, син массовкада йөрүче музыкантлардан аерылдың. Үз карьераңны төзү куйган максат идеме? Әллә очраклы хәл булдымы?   - Яшермим, күпчелек музыка белән шөгыльләнергә теләгән яшьләрнеке кебек үк, минем дә “Барс Рекодс”ка эләгү татлы хыялым иде. Мин Башкортстанда туып үскән. Карьерамны да анда башлап карадым. Шактый вакыт сәхнәдә үз урынымны эзләдем. Ачыктан-ачык сөйләшсәк, шуны да әйтик, хәзер шоу-бизнеста ялгызыңа гына күтәрелү бик кыен. Мин дә моның белән очраштым. Үз карьерамны төзү хыял да, максат та булгандыр. Тик мин аңа барганда, бик күп киртәләргә очрап, әзрәк суына да башлаган идем. Тик Ходай барысын да үз вакыты белән җибәрә. Һәм ул вакыт миңа да җитте.    - Ни рәвешле булды ул хәл?   - Башкортстанда “Шәрык” радиосы үзенең зур концертларын оештыра иде. Ә мин шул радиода алып баручы булып эшләдем. Һәм шул “Шәрык шоу”га Рәсим Низамов белән Гүзәл Уразова да чакырулы иде. Алар ике музыкантны ошатуларын әйттеләр. Берсе мин идем... Шул рәвешле, Гүзәл Уразовада эшли башладым. Концерт-гастрольләрдә йөрдек. Казанны мин шул вакытта тагын да якыннанрак белдем.   - Уразова труппасында эшләгән ике ел хакында ни диярсең?   - Төрле вакыт булды. Тулаем алганда, тәҗрибә туплау өчен яхшы вакыт булды дисәм, ялгышмам.   - Тормыш иптәшең белән дә шундый концертларның берсендә танышуыңны беләм...   - Әйе. Тормышта кызык хәлләр еш була бит. Менә безнең танышу да шулайрак булды. Апасы аңа “гитарист малайга карале, чибәр күренә”, дип, мине күрсәткән. Ул мине Интернетта табып, хат язды. Мин җавап бирдем, аралаша башладык.    - Озак күрешмәдегез дә бугай...   - Биш тапкыр очраштык. Алтынчысында өйләнештек.    - Курыкмадыңмы?   - Юк. Мин үземнең гаиләле кеше булырга тиешлегемне тоя идем. Билгеле, моңарчы да очрашкан кызлар шактый иде. Алардан аерылып, тормыш иптәшемне генә сайладым. Кайсы белән характерларыбыз туры килмәде, кайсы гастрольләргә йөрүне кабул итә алмый иде. Һәр матур мәхәббәтнең “никах”, “туй” дигән тукталышлары булырга тиеш. Бер-беребезгә туры килгәнебезне аңладык та, өйләнешәсе иттек. Нигә сузып йөрергә?   - Быел икегез дә дипломлы белгечләр буласыз бугай?   - Әйе. Бу ел – безнең өчен бик җитди ел. Икебез дә югары белем алып чыгабыз, дипломлы белгечләр булырбыз. Тормыш иптәшем - балалар табибы, мин - җырчы.   - Мурат, сезнең гаиләдә аңлашылмаучылык нәрсәдән чыгарга мөмкин?   - Көнләшүдән. Бүгенгә бу безнең иң зур проблемабыз. Бәлки, вакыт белән хисләр сыналгач, бу аңлашылмаучанлык басылыр. Без моның белән көрәшәбез инде. Тик әлегә хатыным миннән үлеп көнләшә.    - Сәбәп бирәсеңдер?   - Бәлки, аңа шулай тоеладыр. Мин дуслар белән еш аралашам, төнге клубларда чыгыш ясаган вакытлар була. Менә шулар дә сәбәп була инде.    - Гаиләгез ишәергә тормыймы әле?   - Әлегә юк. Тик һәр гаилә кебек үк без дә җаныем белән бу хакта хыялланабыз. Һәр бала үз вакыты, үз ризыгы белән килә бит. Ходай кайчан насыйп итә, шулчак алып кайтырбыз.   - Мурат, гаилә хакында сүз чыккач, балачакка да кайтыйк инде. Әниең белән генә үскәнне ишетеп беләм...   - Әйе, миңа тугыз, апага унтугыз яшьтә без әни белән генә калдык. Төрле чаклар булды. Матди яктан бик авыр вакытлар да булгалады. Тик әни беркайчан да сыгылмады. Ул тормышын безгә, балаларына гына багышлады. Үзе кияүгә чыгарга, үз тормышын корырга уйламады. Ул хәзер дә без дип яши. Вакыт чыгу белән, Уфага, әни янына кайтабыз. Ә туган көнемә ул үзе безнең янга, Казанга килде. Бу минем өчен иң зур бүләк булды.    - Мурат, син җырлау, көйләр язудан тыш, баянда, татар кураенда, гитарада уйныйсың. Мөгаен, гаиләңдә иҗади кешеләр күп булгандыр?   - Татар, башкорт халкы җыр-моңга гашыйк бит алар. Бездә дә әни җырлый, әти гармунда уйный торган булган. Ә апам Гөлшат Гайсина Башкортстанның милли яшьләр театрының популяр артисткасы. Аннан, әнкәй мине кечкенә чагымнан ук музыка мәктәбенә бирде.    - Алайса, син мәктәпнең җырчы сандугачы булгансыңдыр?   - Юк. Мәктәптә минем җырлавымны бары тик чыгарылыш сыйныфларда гына белделәр. Дөресен генә әйткәндә, мин беркайчан да укытучының яраткан укучысы булмадым, башкисәр малай идем мин.    - Синең яңа җырларың арасында “Гафу ит мине” җыры бар. Әлеге җыр Башкортстанда шактый популяр бугай. Нигә аны репертуарыңа аласы иттең? Бер җырны берничә җырчы башкарганда, гадәттә, конфликтлар килеп чыга. Синең мондый хәлләргә юлыкканың юкмы?   - Андый- мондый җырчы булып китсәм, шушы җырны үзем дә башкарып карар идем, дигән теләгем бар иде. Бу җыр миңа бик ошый иде. Башкортстанда радиода эшләгәндә, мин аны эфирга бик теләп бирә идем. Чыннан да, тугандаш республикада әлеге җырны Рөстәм Гыйззәтуллин дигән бик популяр җырчы башкара. Җырны яздырганчы аңардан рөхсәт алдым. Ә бездә аны Рафаэль абый Латыйпов да башкара икән. Аның белән дә сөйләштек, берсе дә каршы килмәде. Рөхсәтсз җыр алганым юк. Мондый низаглар җырчылар бер-берсенә һәм авторга әйтмичә җырны алып җырлый башлаганда чыга. Минем, Аллага шөкер, андый хәлләргә юлыкканым юк.   - Берәр җырның язылу тарихына тукталыйк әле...   - Яңа җырлардан Ландыш башкаруында “Үп мине” җыры бар. Мин аны Казаннан Башкортстанга кайтканда яздым. Беренче ноталарыннан ук әлеге җырның “холкы”, “язмышы” күзалдымнан үтте. Мин аны бары тик Ландыш башкаруында гына күрдем. Музыка да аның стилендә иҗат ителде. Тыйнаклык булмаса да, шунысын әйтим, мин бу җырның сүзләрен күргәнче үк әлеге җырның уңышлы буласына шикләнмәдем.   - Җырлар юлларда туа, димәк?   - Төрле вакыт була. Соңгы вакытта языйм диеп махсус та утыргалыйм. Иң мөһиме – илһам килгән чакны тота белү. Ул, кагыйдә буларак, тынычлыкта, үзең белән үзең калганда килә. Моны аңлатып булмый, бу космос белән бәйле дип тоям. Ә кайвакыт җырлар төшкә дә керә. Бервакыт, төшемдә Булат Нигматуллинның сәхнәдә минем җырны башкаруын күрдем. Оранжировкасы да ничек яхшы булган, ә зал ничек ошата дип, сөенеп карап торам икән. Торуга язып куярмын дип, иренеп, кәгазьгә төшерми калам. Ә иртән ул көйнең инде эзе дә юк.   - Тәүге альбомың дөнья күрде...   - Әйе, мин аны хыялларга батып 5 ел көттем. Хәзер бик бәхетле көннәрем. Дебют альбомыма “Ярны ташламагыз” дигән исем бирергә булдык, чөнки тамашачы каршына мин шушы җыр белән чыктым дисәк тә була. Әлеге җыентыкка 16 җыр керә. Л.Гыймаева, И. Нәгыймова, А.Шәрәфетдиновалар белән дуэтлар да бар. Альбомның яртысы үзем иҗат иткән җырлар булса, калган яртысы башка авторлардан. Репертуарыма башка авторларның иҗат җимешләрен дә алырга тырышам. Бөртөрлелек белән тамашачы күңелен күрә алмаудан куркам. Әле альбомны тамашачы ошатуына бик өметләнәм. Алып тыңлап карагач, үз фикерләрен дә белдерүләрен бик көтәм.    - Мурат, 20-30 елдан киләчәгең хакында уйлаганың бармы?   -  Әзрәк карьерымны җайга салгач, аспирантурага керергә хыялым бар. Ә олыгайгач, фән белән шөгыльләнергә, музыка белгечлеге буенча укытырга да мөмкин булыр иде. Билгеле әлегә бу хыяооар гына. Моның өчен зур көч куясын мин яхшы аңлый.         1      2 
	Лилия КАДЫЙРОВА	
Барс-Медиа

	№   |  	


